Nina Chatu

Nina Chatu (???? – 1514) juga dikenali sebagai Ninachatu, Nina Chetu atau Nina Chattu adalah seorang pedagang India yang berkhidmat di Kota Melaka semasa zaman pemerintahan Sultan Mahmud di Melaka. Beliau merupakan watak yang sangat penting bagi kejatuhan dan penaklukan Kota Melaka sewaktu serangan pihak Portugis ke atas Kesultanan Melayu Melaka di bawah pemerintahan Sultan Mahmud Shah.

 Peribadi 
Beliau merupakan saudagar Keling Hindu yang berpengaruh dan telah dilantik menjadi Shahbandar bagi saudagar-saudagar Hindu oleh pihak Portugis setelah kejatuhan Kota Melaka bagi menghargai sumbangan beliau yang memberi maklumat penting akan kekuatan dan kelemahan Kota Melaka serta kelemahan pemerintahan Kesultanan Melaka pada ketika itu.

 Pengkhianatan 
Menurut buku Albuquerque: Caesar Timur (1995:129):

“Nina Chatu ialah penganut agama Hindu, Saudagar Keling yang telah banyak meringankan penderitaan Auraujo dan rakan-rakan banduan di Melaka. Beliau telah dilantik menjadi Shahbandar bagi saudagar-saudagar Hindu oleh Albuquerque pada tahun 1511 dan membunuh diri pada tahun 1514”

Nyata, beliau seorang pengkhianat. Beliaulah yang banyak membantu Rui de Araujo hingga akhirnya Araujo membebaskan diri dari penjara dan membawa perkhabaran kepada Portugis yang akhirnya membawa kepada penyerangan Melaka pada tahun 1511.

Dalam novel 1515, dijelaskan bahawa Nina Chatu dan orang-orangnya berperanan dalam menyeludup surat-surat Araujo semasa Araujo di dalam penjara kepada Afonso de Albuquerque. Ruy de Araujo telah menulis beberapa pucuk surat dari penjara Melaka kepada Afonso de Albuquerque di India yang diseludupkan keluar oleh Nina Chatu, seorang saudagar Hindu yang banyak meringankan beban anggota Portugis semasa mereka dipenjarakan. Surat-surat daripada Ruy de Araujo ini mengandungi banyak maklumat tentang keadaan politik dan ekonomi Melaka di waktu itu termasuk kekuatan dan kelemahan pertahanan Kota Melaka. Ruy de Araujo juga telah memohon Afonso de Albuquerque untuk menghantar delegasi Portugis ke Melaka bagi membebaskan mereka dari tawanan. Permohonan ini menjadi peluang dan pendorong Afonso de Albuquerque untuk pergi ke Melaka sendiri serta bersiap sedia untuk menaklukinya seperti mana yang diarahkan oleh Raja Portugis.

“Waktu itu Albuquerque sering berhubung dengan budak-budak Nina Chatu, orang Keling penganut Hindu yang banyak menyeludupkan surat-surat Auraujo dan teman-temannya kepada Albuquerque” 

Nina Chatu menjadi perantara di antara Rui de Araujo dengan membawa khabar dari penjara dan mendedahkan maklumat tentang perincian pertahanan Melaka bersama utusan ke kapal Portugis yang lepas lari dari pelabuhan Melaka lalu kemudian membawa Albuquerque datang bersama armada Portugal menyerang Melaka.

Pengkhianatan Nina Chatu sememangnya tidak dijangka oleh Sultan Melaka memandangkan Nina Chatu merupakan saudagar yang amat rapat hubungannya dengan Sultan Ahmad.

“Nina Chatu, air kalau keruh, tentu ikan limbat galak keluar bermain. Kau tidak tahun Nina Chatu itu pembelot paling khianat. Tidak ramai yang menyangka kerana Sultan Ahmad sendiri akrab dengannya dalam hal-hal niaga”

 Kematian 
Kematian Nina Chatu menimbulkan persoalan sejarah. Walaupun dalam novel 1515 dinyatakan bahawa Nina Chatu akhirnya menemui ajal di hujung golok Sultan Mahmud (ms:161-164)

“Sultan Mahmud bingkas berdiri, mencapai golok di dinding istana dan melempar dengan sekali baling terbenamlah ke dalam tenggorokan Nina Chatu. Menggelupur keling itu di atas lantai istana, menitik darahnya ke bumi menerusi celah-celah kayu”

Namun hakikatnya, Nina Chatu mati akibat membunuh diri pada tahun 1514 iaitu setelah dilantik sebagai Shahbandar bagi saudagar-saudagar Hindu selepas Melaka di takluki Portugis. Pelantikan tersebut adalah satu penghargaan dari pihak Portugis atas sumbangan dan jasanya sebagai orang dalaman yang membocorkan maklumat penting mengenai kelemahan Kota Melaka dan Kesultanan Melayu Melaka bagi menjatuhkan Kota Melaka dengan mudah dari dalam.

 Rujukan